Ιανουάριος 2006

Δεκαετία 2000 | Δεκαετία 2010 | Δεκαετία 2020

2000 | 2001 | 2002 | 2003 | 2004 | 2005 | 2006 | 2007 | 2008 | 2009 | 2010

Ιανουάριος | Φεβρουάριος | Μάρτιος | Απρίλιος | Μάιος | Ιούνιος | Ιούλιος | Αύγουστος | Σεπτέμβριος | Οκτώβριος | Νοέμβριος | Δεκέμβριος

1 Ιανουαρίου-Η Πάτρα γίνεται Πολιτιστική Πρωτεύουσα της Ευρώπης
1 Ιανουαρίου-Αρχίζουν να εκδίδονται τα νέα ψηφιακά διαβατήρια στην Ελλάδα.
1 Ιανουαρίου-Η αντίστροφη μέτρηση για το 2006 ήταν λίγο διαφορετική από τα συνηθισμένα, καθώς το νέο έτος μπήκε με ένα δευτερόλεπτο καθυστέρηση. Το «εμβόλιμο δευτερόλεπτο» αποσκοπεί στην αποκατάσταση της χρονικής τάξης, που αποσυντονίστηκε για λίγο, εξαιτίας της ελλειπτικής περιστροφής της Γης.

2 Ιανουαρίου-Νεκρός βρίσκεται ο 23χρονος Μαξίμ Ζιλίν, ο οποίος δολοφόνησε τους δύο αστυνομικούς στην Τρυγώνα. Από την ιατροδικαστική έρευνα στο Γενικό Νοσοκομείο της Λάρισας προέκυψε ότι ο Ρώσος κακοποιός αυτοκτόνησε χρησιμοποιώντας πιθανότατα την τελευταία σφαίρα από το όπλο, με το οποίο δολοφόνησε τους δύο αστυνομικούς. (apn)
2 Ιανουαρίου- Η στέγη ενός παγοδρομίου στην πόλη Μπαντ Ράιχενχαλ της Βαυαρίας καταρρέει, με αποτέλεσμα να σκοτωθούν 15 άνθρωποι, μεταξύ των οποίων ένα παιδί. Άλλα 32 άτομα τραυματίζονται.

3 Ιανουαρίου- Η Σύμβαση για το Διεθνές Εμπόριο Ειδών Άγριας Πανίδας και Χλωρίδας (CITES) απαγορεύει όλες τις εξαγωγές χαβιαριού και άλλων προϊόντων οξυρρύγχου, ώστε να αντιμετωπίσει τη σοβαρή μείωση των πληθυσμών του απειλούμενου αυτού ψαριού. 
3 Ιανουαρίου- Την παραίτησή του από τη θέση του καλλιτεχνικού διευθυντή της Πολιτιστικής Πρωτεύουσας «Πάτρα 2006» υποβάλλει ο Θάνος Μικρούτσικος, επικαλούμενος οργανωτικά προβλήματα και ελλείψεις.

4 Ιανουαρίου-Το τέλος μίας διένεξης που οδήγησε σε διαταραχή της παροχής φυσικού αερίου σε πολλές ευρωπαϊκές χώρες σηματοδοτεί η επίτευξη πενταετούς συμφωνίας μεταξύ της ρωσικής εταιρείας Gazprom και της ουκρανικής Naftogaz για την τιμή πώλησης του φυσικού αερίου.
4 Ιανουαρίου- Το πρώτο στον κόσμο οικιακό ιατρικό τεστ για την ανδρική γονιμότητα κυκλοφορεί από τον Ιανουάριο στη Βρετανία και επιτρέπει στους άνδρες να ελέγχουν αν το σπέρμα τους περιέχει αρκετά ζωντανά σπερματοζωάρια. Η μικρή συσκευή, με την ονομασία Fertell, είναι σχεδιασμένη να μιμείται τον τράχηλο της μήτρας.
4 Ιανουαρίου- Γάμος τελείται μετά από 32 χρόνια στην εκκλησία του Αγίου Μάμα στην Κατεχόμενη Μόρφου. Εκεί παντρεύτηκαν ο Ισπανός Χοσέ Μπερενγκέρ και η Ουκρανή Ιρίνα Ανατολίγιβνα.

5 Ιανουαρίου-Μία από τις πλέον αιματηρές ημέρες στο Ιράκ, καθώς περισσότεροι από 120 άνθρωποι σκοτώνονται σε επιθέσεις αυτοκτονίας που σημειώθηκαν στο Ραμάντι, την Κερμπάλα και την Μπακούμπα.
5 Ιανουαρίου- Από κατάρρευση ξενοδοχείου στη Μέκκα της Σαουδικής Αραβίας, σκοτώνονται 76 άτομα. 
5 Ιανουαρίου-Ο Στίβεν Τέιλορ, στο Μιλάνο, μπαίνει στο βιβλίο των ρεκόρ Γκίνες, καθώς έχει τη μακρύτερη γλώσσα στον κόσμο, με μήκος 9,5 εκ.!

6 Ιανουαρίου-Το Καζακστάν αποκτάει νέο Εθνικό ύμνο.

7 Ιανουαρίου-Σάλο προκαλούν οι δηλώσεις διοικητού του ισπανικού στρατού, ο οποίος ανέφερε ότι οι Ένοπλες Δυνάμεις πρέπει να υπερασπιστούν την ενότητα της χώρας στην περίπτωση που η περιοχή της Καταλονίας κερδίσει την αυτοκυβέρνηση την οποία επιδιώκει.

8 Ιανουαρίου- Ισχυρή σεισμική δόνηση γίνεται αισθητή σε ολόκληρη την Ελλάδα στις 13:34. Το μέγεθος του σεισμού είναι 6,9 Ρίχτερ, με επίκεντρο τη θαλάσσια περιοχή μεταξύ Χανίων και Κυθήρων. Οι σημαντικότερες ζημιές στο χωριό Μητάτα των Κυθήρων. Ζημιές αναφέρονται και στα Χανιά.
8 Ιανουαρίου- Σε συναγερμό έχουν τεθεί οι αρχές της Τουρκίας, μετά και τον τρίτο θάνατο ασθενούς που νοσούσε με συμπτώματα της γρίπης των πουλερικών. Είναι η πρώτη φορά που αναφέρονται επίσημα θάνατοι ανθρώπων σε χώρα τόσο κοντά στην Ευρώπη.
(Enet) 

9 Ιανουαρίου-Ληστεία στο μουσείο του Νόβισαντ με λεία έργα των Ρέμπραντ και Ρούμπενς.(in)
9 Ιανουαρίου-Το μιούζικαλ του Αντριου Λόντ Βέμπερ Το Φάντασμα της Όπερας αποκτάει τον τίτλο της μακροβιότερης παράστασης στην ιστορία του Μπρόντγουεϊ, συμπληρώνοντας 7.468 παραστάσεις και έτσι ξεπερνιέται το ρεκόρ του Cats, του άλλου ιστορικού μιούζικαλ του ίδιου παραγωγού.
9 Ιανουαρίου-Τραγικό θάνατο βρίσκουν ο διοικητής των Φρουρών της Επανάστασης του Ιράν Αχμέντ Καζεμί και άλλοι δέκα υψηλόβαθμοι αξιωματικοί, όταν το στρατιωτικό αεροσκάφος στο οποίο επέβαιναν συνετρίβη κοντά στην πόλη Ουρούμια.

11 Ιανουαρίου- Παραιτείται ο Υφυπουργός Δημοσίας Τάξης Χρίστος Μαρκογιαννάκης. Ο παραιτηθείς υφυπουργός φέρεται, στη διάρκεια συνεστίασης για την κοπή της πρωτοχρονιάτικης πίτας της Τοπικής Οργάνωσης της ΝΔ Καστελίου Κρήτης, να χαρακτήρισε τον εισαγγελέα του Αρείου Πάγου Δ.Λινό «ανόητο λειτουργό» και «αγράμματο».
11 Ιανουαρίου-Μορφή ενδημίας ενδέχεται να λάβει στην Τουρκία η εξάπλωση του ιού της γρίπης των πουλερικών, προειδοποιεί ο Οργανισμός Τροφίμων και Γεωργίας του ΟΗΕ.
11 Ιανουαρίου- Σε ισόβια κάθειρξη καταδικάζεται ένας Γεωργιανός που είχε ρίξει χειροβομβίδα κατά του Αμερικανού προέδρου, όταν ο τελευταίος μιλούσε σε συγκέντρωση στην Τιφλίδα τον περασμένο Μάιο.

12 Ιανουαρίου-Τουλάχιστον 345 άνθρωποι χάνουν την ζωή τους και εκατοντάδες τραυματίζονται, καθώς ποδοπατήθηκαν στη διάρκεια τελετουργίας σε γέφυρα της πόλης Μίνα, ανατολικά της Μέκκας, όπου τελειώνει το πενθήμερο προσκύνημα των μουσουλμάνων.

13 Ιανουαρίου-Ανησυχία από τον κίνδυνο επέκτασης της γρίπης των πτηνών επικρατεί και στην Ελλάδα. Mέτρα αποφασίσθηκαν σε σύσκεψη στο υπουργείο Αγροτικής Ανάπτυξης.

14 Ιανουαρίου- Ο δεύτερος στην ιεραρχία της Αλ Κάιντα, Αϊμάν αλ Ζαουάχρι, δεν περιλαμβάνεται κατά πληροφορίες στα 18 θύματα αμερικανικής επιδρομής σε μεθοριακή ζώνη του Πακιστάν. Επίσημη διαμαρτυρία του Ισλαμαμπάντ στην κυβέρνηση Μπους για την αιματηρή επιχείρηση.
14 Ιανουαρίου- Τα επίσημα εγκαίνια της έκθεσης «Ντα Βίντσι» πραγματοποιούνται στην Πάτρα, σηματοδοτώντας το άνοιγμα της αυλαίας της Πολιτιστικής Πρωτεύουσας της Ευρώπης για το έτος 2006.

15 Ιανουαρίου-Την ίδρυση πολιτικού κόμματος, υπό τον τίτλο «Ανεξάρτητη Συσπείρωση Πολιτών Ιδιαίτερου Προσδιορισμού» (ΑΣΠΙΔΑ) Ρομ, ανακοινώνουν μέλη των προεδρείων των ομοσπονδιών και της συνομοσπονδίας των Ελλήνων τσιγγάνων, αφήνοντας παράλληλα αιχμές για τη στάση της Πολιτείας απέναντί τους.
15 Ιανουαρίου-Την πρώτη γυναίκα πρόεδρο στην ιστορία της αποκτά η Χιλή με την σοσιαλίστρια υποψήφια του κυβερνώντος κεντροαριστερού συνασπισμού Μισέλ Μπατσελέτ να κατακτά το ύπατο αξίωμα, επικρατώντας έναντι του συντηρητικού δισεκατομμυριούχου επιχειρηματία Σεμπαστιάν Πινέρα. 
15 Ιανουαρίου-Ποντικούς, κατσαρίδες και αράχνες εντόπισαν οι επόπτες δημόσιας υγείας της νομαρχίας Αθηνών, σε έλεγχο που πραγματοποίησαν στο κρεοπωλείο του Γεωργίου Γκόγκου στην οδό Αρμοδίου 4 της Βαρβακείου Αγοράς, παρουσία εισαγγελέα, αστυνομικής δύναμης και του προέδρου της Βαρβακείου Αγοράς.

16 Ιανουαρίου- Αιματηρή ληστεία με τρεις τραυματίες γίνεται το μεσημέρι στο υποκατάστημα της Εθνικής Τράπεζας στην οδό Σόλωνος 76, στο κέντρο της Αθήνας. 
16 Ιανουαρίου- Αρχίζει με επιτυχία η πρώτη επίγεια πιλοτική ψηφιακή μετάδοση εικόνας στη χώρα μας από την ΕΡΤ. Πρόκειται για τρία ψηφιακά κανάλια της δημόσιας τηλεόρασης «Πρίσμα+», «Σπορ+» και «Cine+» και τη μετάδοση του προγράμματος του ΡΙΚ SAT.
16 Ιανουαρίου- Ορκίζεται η Έλεν Τζόνσον Σέρλιφ, η πρώτη γυναίκα - πρόεδρος της Λιβερίας (η πρώτη γυναίκα που φτάνει στο προεδρικό αξίωμα σε αφρικανική χώρα).

17 Ιανουαρίου-Νόμο που επιτρέπει στους γιατρούς της Πολιτείας του Όρεγκον να πραγματοποιούν ευθανασία σε ασθενείς που είναι στο τελευταίο στάδιο της ασθένειας διατήρησε το Ανώτατο Δικαστήριο των ΗΠΑ, απορρίπτοντας την πρόθεση της κυβέρνησης Μπους για κατάργησή του.

18 Ιανουαρίου-Συλλαμβάνεται στο Παρίσι η πρώην ανακρίτρια Κωνσταντίνα Μπουρμπούλια. Η χρήση πιστωτικών καρτών πρόδωσε την πρώην ανακρίτρια που ζούσε τον τελευταίο καιρό στη γαλλική πρωτεύουσα χρησιμοποιώντας την ταυτότητα της αδελφής της.

19 Ιανουαρίου- Με νέο μήνυμα ο Οσάμα μπιν Λάντεν προειδοποιεί ότι γίνονται προετοιμασίες για νέα επίθεση στις ΗΠΑ, αλλά άφησε ανοιχτό το ενδεχόμενο για υπό όρους εκεχειρία με τους Αμερικανούς. - *19 Ιανουαρίου- Σλοβακικό στρατιωτικό αεροπλάνο συντρίβεται σε ορεινή περιοχή της βορειοανατολικής Ουγγαρίας. Τουλάχιστον 16 από τους (τουλάχιστον) 40 επιβαίνοντες σκοτώνονται.
19 Ιανουαρίου- Εκτοξεύεται η διαστημοσυσκευή New Horizons, στην πρώτη αποστολή της NASA προς τον Πλούτωνα.

20 Ιανουαρίου- Τουλάχιστον 53 άνθρωποι σκοτώνονται και 15 τραυματίζονται στο ινδικό Κασμίρ, όταν ένα λεωφορείο γεμάτο επιβάτες ξέφυγε από την πορεία του ενώ κινούνταν σε ορεινή περιοχή και έπεσε σε μία χαράδρα βάθους εκατό μέτρων.

21 Ιανουαρίου-Ορκίζεται σε ινδιάνικη τελετή Πρόεδρος της Βολιβίας ο Έβο Μοράλες.

22 Ιανουαρίου-Το δικαστήριο της Κωνσταντινούπολης που επρόκειτο να δικάσει τον Τούρκο συγγραφέα Ορχάν Παμούκ για τις δηλώσεις του περί σφαγής των Αρμενίων από την Οθωμανικής Αυτοκρατορία αποφασίζει να σταματήσει την σε βάρος του δίωξη.
22 Ιανουαρίου Στην Πορτογαλία, ο Άνιμπαλ Καβάκο Σίλβα εκλέγεται πρώτος κεντροδεξιός Πρόεδρος.

23 Ιανουαρίου- Από εκτροχιασμό επιβατικής αμαξοστοιχίας στο Μαυροβούνιο, κοντά στο χωριό Μπιότσε, σκοτώνονται 45 και τραυματίζονται 184 άνθρωποι, στη χειρότερη σιδηροδρομική τραγωδία στην ιστορία του Μαυροβουνίου.
23 Ιανουαρίου- Τουλάχιστον 11 άνθρωποι σκοτώνονται και δεκάδες τραυματίστηκαν από την κατάρρευση κτιρίου στο κέντρο του Ναϊρόμπι, στην Κένυα.
23 Ιανουαρίου- Έπειτα από τις βουλευτικές εκλογές στον Καναδά, τέλος στη 12ετή πολιτική κυριαρχία των Φιλελεύθερων βάζουν οι Καναδοί Συντηρητικοί υπό τον Στήβεν Χάρπερ. Οι Τόρις επικράτησαν με 37% έναντι 30% για τους Φιλελεύθερους.

24 Ιανουαρίου-Σοβαρά προβλήματα προκαλούνται από την κακοκαιρία σε όλη την Ελλάδα. Σε λευκό κλοιό βρίσκεται η χώρα και προβλήματα αναφέρονται στα Τέμπη. Διακοπές ρεύματος σημειώθηκαν στην Κεφαλονιά, στην Ιθάκη, στην Αττική, στην Εύβοια, στην Ικαρία, στο Καρπενήσι, στη Λήμνο και την Άνδρο, ενώ οι χιονοπτώσεις απλώθηκαν σε ολόκληρη τη χώρα, όπως και οι χαμηλές θερμοκρασίες.
24 Ιανουαρίου- Το Κοινοβούλιο του Κουβέιτ ψηφίζει ομόφωνα υπέρ της απομάκρυνσης του νέου εμίρη Σάαντ αλ Αμπντάλα αλ Σαμπάχ από την εξουσία, κρίνοντας ότι δεν είναι σε θέση να κυβερνήσει για λόγους υγείας. Διάδοχος του ορίστηκε ο πρωθυπουργός, σεΐχης Σαμπάχ αλ-Αχμαντ αλ-Σαμπάχ.

25 Ιανουαρίου-Κατανόηση για τα προβλήματα που υπάρχουν εξαιτίας της κακοκαιρίας ζητάει ο πρωθυπουργός Κ. Καραμανλής, κάνοντας λόγο για «ατυχή περιστατικά». Η Κυβερνητική Επιτροπή διαπίστωσε ότι οι προσπάθειες για την αντιμετώπιση των προβλημάτων από την κακοκαιρία είναι συνεχείς και άμεσες.
25 Ιανουαρίου- Η ιαπωνική αποστολή στην Ανταρκτική εξετάζει τον αρχαιότερο πυρήνα πάγου που έχει έρθει ποτέ στην επιφάνεια, ο οποίος προήλθε από γεώτρηση σε βάθος 3.046 μέτρων και χρονολογείται στο ένα εκατομμύριο χρόνια. 
25 Ιανουαρίου- Το μικρότερο γνωστό είδος ψαριού στον κόσμο, που είναι ταυτόχρονα και το μικρότερο γνωστό σπονδυλόζωο, ανακαλύφθηκε σε ισχυρά όξινους βάλτους στα τροπικά δάση της Σουμάτρας και της Βόρνεο.
25 Ιανουαρίου-Ο μικρότερος εξωηλιακός πλανήτης που έχει εντοπιστεί μέχρι σήμερα έχει μάζα συγκρίσιμη με τη Γη, αλλά η θερμοκρασία στην επιφάνειά του είναι υπερβολικά μικρή για την εμφάνιση ζωής, αναφέρει διεθνής ομάδα αστρονόμων. Το σώμα ανακαλύφθηκε σε απόσταση 25.000 ετών φωτός.
25 Ιανουαρίου- Υπερψηφίζεται στην Ολομέλεια της Κοινοβουλευτικής Συνέλευσης του Συμβουλίου της Ευρώπης η αμφιλεγόμενη έκθεση «καταδίκης των εγκλημάτων των ολοκληρωτικών κομμουνιστικών καθεστώτων».
25 Ιανουαρίου- Οι εξτρεμιστές της Χαμάς εισέρχονται για πρώτη φορά στο Κοινοβούλιο, ενώ οριακά επικρατεί η Φατάχ στις βουλευτικές εκλογές στην Παλαιστίνη.
25 Ιανουαρίου- Την παραμονή των ειρηνευτικών δυνάμεων του ΟΗΕ και της Γαλλίας στο έδαφος της διαιρεμένης Ακτής Ελεφαντοστού έως τις 15 Δεκεμβρίου του 2006 αποφασίζει το Συμβούλιο Ασφαλείας των Ηνωμένων Εθνών.

26 Ιανουαρίου-Παραιτείται ο Παλαιστίνιος Πρωθυπουργός, Αχμέτ Κρέι μετά τις χθεσινές εκλογές, με τη νίκη- έκπληξη της Χαμάς.

27 Ιανουαρίου- Ο κόσμος τιμά τα 250 χρόνια από τη γέννηση του μεγάλου μουσουργού Βόλφγκανγκ Αμαντέους Μότσαρτ.
27 Ιανουαρίου- Στις φυλακές Κορυδαλλού θα συνεχίσουν να εκτίουν την ποινή της ισόβιας κάθειρξης που τους έχει επιβληθεί, οι δυο 80χρονοι πρώην αξιωματικοί Δημήτριος Ιωαννίδης και Νικόλαος Ντερτιλής, για τη συμμετοχή τους στο πραξικόπημα του 1967. 
27 Ιανουαρίου- Νέο διεθνές πρόγραμμα κατά της φυματίωσης ανακοινώνεται στο Παγκόσμιο Οικονομικό Φόρουμ στο Νταβός, με τον ιδρυτή της Microsoft Μπιλ Γκέιτς να υπόσχεται ότι το φιλανθρωπικό του ίδρυμα θα τριπλασιάσει τη χρηματοδότηση κατά της ασθένειας από τα 300 στα 900 εκατ. δολάρια.
27 Ιανουαρίου- Ορκίζεται Πρόεδρος της Ονδούρας ο Μανουέλ Σελάγια.

28 Ιανουαρίου- Από την κατάρρευση της στέγης εκθεσιακού κέντρου στην πόλη Χορζόφ στη νότια Πολωνία, σκοτώνονται 66 και τραυματίζονται 162 άνθρωποι.
28 Ιανουαρίου- Στο κτίριο της Νομαρχίας εισβάλλουν κάτοικοι της Κεφαλονιάς, διαμαρτυρόμενοι για το γεγονός ότι το νησί τους παραμένει για πέμπτη μέρα χωρίς ρεύμα και νερό.

29 Ιανουαρίου-Αποκαθίσταται πλήρως η ηλεκτροδότηση στην Κεφαλονιά και την Ιθάκη αργά το απόγευμα έπειτα από έξι μέρες ταλαιπωρίας των κατοίκων. Οργή προκάλεσε ο θάνατος 82χρονης από το ψύχος.

30 Ιανουαρίου-Πρόεδρος της Σοσιαλιστικής Διεθνούς εκλέγεται ο Γιώργος Παπανδρέου.

31 Ιανουαρίου- Θύμα ξυλοδαρμού στο κέντρο της Αθήνας πέφτει ο πρόεδρος της ΓΣΕΕ Χρήστος Πολυζωγόπουλος. 
31 Ιανουαρίου-Ο Γερμανός Κρίστιαν Σβαρτς Σίλινγκ αναλαμβάνει τα καθήκοντα του εκπροσώπου της διεθνούς κοινότητας στη Βοσνία - Ερζεγοβίνη, παίρνοντας τη σκυτάλη από τον παλαίμαχο Βρετανό Πάντι Ασνταουν.

Βλέπε επίσης: Θάνατοι το 2006

Κατηγορία:Μήνες Ετών
Κατηγορία:2006